Менавіта пасля “Джуліі” даследчыкі загаварылі не проста пра засваенне жанру мюзікла на беларускай зямлі, а непасрэдна пра беларускі мюзікл — пры тым, што “Джулія” была створана не паводле ўласна беларускага літаратурнага твора, а на сюжэтнай аснове рамана Моэма “Тэатр”. Але пошукі кампазітарам уласна беларускай тэмы працягваліся — і прывялі яго да “Соф’і Гальшанскай”. Звернем увагу, што прыцягальнасць для музычна-тэатральнай сцэны незвычайнага лёсу гэтай шляхцянкі, а потым каралевы Вялікага Княства Літоўскага адкрыў кампазітар. У тэатры ж да гэтай задумы паставіліся спачатку насцярожана: а ці акупіцца падобны праект? Пакуль разважалі ды падлічвалі, песня Соф’і “Белая ластаўка” загучала з эстрадных пляцовак, прынесла Алене Ланской Гран-пры “Славянскага базару ў Віцебску”. Сёння ёсць дакладныя лічбы, што дазваляюць упэўнена канстатаваць: мюзікл не толькі акупіўся, але і прынёс значны прыбытак.